കുഴിമാടങ്ങളില് ആഭരണശേഖരം സ്വീഡിഷ് ദ്വീപില് തുറന്നത് ചരിത്രത്തിന്റെ കലവറ സാധാരണ പോലെ കണ്ടെത്തിയ ഒരു ശവക്കുഴി. അതു തുറന്നപ്പോള് മൃതദേഹാവശിഷ്ടങ്ങളെ മൂടി ഒരു ആഭരണക്കലവറ. ഇക്കാലത്തൊരിക്കലും കാണാത്ത ഫാഷനിലുള്ള ആഭരണങ്ങള്. സ്വീഡനിലെ സാന്ഡ്ബൈ ബോര്ഗിലുള്ള പുരാവസ്തു കേന്ദ്രത്തിലെ ഉദ്ഖനനത്തിനിടെയായിരുന്നു ഗവേഷകരെ അമ്ബരപ്പിച്ച ആ കാഴ്ച. ഇരുമ്ബിനെ മനുഷ്യന് വഴിപ്പെടുത്തിയ അയോയുഗത്തിലെ ഇരുണ്ടഭൂതകാലത്തിലേക്കു വഴിതുറന്നു ആ ദൃശ്യങ്ങള്. അന്നു കല്മാര് കൗണ്ടി മ്യൂസിയത്തിലേക്കു മടങ്ങിയ ഗവേഷകര് ദുരൂഹതകളുടെ ചുരുളഴിക്കാന് തീരുമാനിച്ചാണ് ഒരു വര്ഷത്തിനുശേഷം വീണ്ടുമെത്തിയത്. പിന്നീടുള്ള വര്ഷങ്ങളില് അവര് കണ്ടെത്തിയത് 26 ശവക്കുഴികള്. അവയെല്ലാം ആഭരണക്കലവറകള്. ഒലാന്ദ് ദ്വീപില് കടല്ത്തീരത്തോടു ചേര്ന്ന ആ ചരിത്രഭൂമികയില് കണ്ടെത്തിയ ശവക്കുഴികളില് പലതും കുഞ്ഞുങ്ങളുടേതുമായിരുന്നു. ഫൊറന്സിക് പരിശോധനയില് ഒരു കാര്യം വ്യക്തമായി. സാധാരണ മരണങ്ങളായിരുന്നില്ല ഇവയില് പലതും. കൊലപാതകം, മരിക്കാറായവരെ കുഴിയില് മൂടുക അങ്ങനെ ഇന്നും ലോകത്ത് അവശേഷിക്കുന്ന ക്രൂരകൃത്യങ്ങള് തന്നെയായിരുന്നു അന്നും അരങ്ങേറിയത്. അന്ന് എന്നു പറഞ്ഞാല് 1500 വര്ഷം മുന്പ്.... അഞ്ചാം നൂറ്റാണ്ടില്.... എന്തിനായിരുന്നു ആ കൂട്ടക്കൊല? ഭൂമിക്കോ, പണത്തിനോ....മറ്റെന്തെങ്കിലും കാരണങ്ങള്ക്കോ... അതിന്റെ ചുരുളഴിക്കാനുള്ള ശ്രമത്തിലാണു സ്വീഡിഷ് ഗവേഷകര് ഒലാന്ദ് ദ്വീപ് അദ്ഭുതങ്ങളുടെ കലവറ സ്വീഡന്റെ കിഴക്കന് തീരത്ത് നാടവിര പോലെ നീണ്ടുകിടക്കുന്ന ചെറുദ്വീപാണ് ഒലാന്ദ്. തലസ്ഥാനമായ സ്റ്റോക്ക്ഹോമില് നിന്ന് 250 കിലോമീറ്റര് ദൂരമുണ്ട് ഇവിടേക്ക്. തണ്ണീര്ത്തടങ്ങളില് വളരുന്ന പ്രത്യേക ഇനം മരങ്ങളുള്ള കാടുകള്, പുല്മേടുകള്, ചതുപ്പുകള്, വിനോദസഞ്ചാരികളെ ആകര്ഷിക്കുന്ന കടല്ത്തീരങ്ങള് തുടങ്ങിയവയെല്ലാം ചേര്ന്നൊരു നാട്. ബാള്ട്ടിക് സമുദ്രത്തില് നിന്ന് അവിരാമം വീശിയടിക്കുന്ന കാറ്റാണ് ദ്വീപിന്റെ പ്രത്യേക. ദ്വീപിലെ ചരിത്രപ്രാധാന്യമുള്ള പന്ത്രണ്ടോളം അയോയുഗ കേന്ദ്രങ്ങളിലൊന്നു മാത്രമാണു സാന്ഡ്ബൈ ബോര്ഗ്. ഒരു ഏക്കറിലധികം വരുന്ന പുരാവസ്തു കേന്ദ്രത്തിന് അര്ധവൃത്താകൃതിയില് ചുറ്റുമതിലുണ്ടായിരുന്നു. ഇന്നതിന്റെ അവശിഷ്ടങ്ങള് കാണാം. ഒരുകാലത്ത് ഇതിനു 16 അടി വരെ ഉയരമുണ്ടായിരുന്നെന്നു ഗവേഷകര്. ധനികരായിരുന്നു ഇവിടെ ജീവിച്ചിരുന്നവര്. കുഴിമാടങ്ങളില് കണ്ടെത്തിയ ആഭരണങ്ങളുടെ വൈവിധ്യം ഇതിനു തെളിവ്. മോതിരങ്ങള്, സ്ത്രീകള് മാറിലണിയുന്ന വെള്ളിപ്പതക്കങ്ങള്, മണികള്, നാണയങ്ങള് തുടങ്ങിയവയെല്ലാം ഓരോ കുഴിമാടത്തിലുമുണ്ടായിരുന്നു. കണ്ടെത്തിയ നാണയങ്ങള് പലതും റോമാ സാമ്രാജ്യ ബന്ധമുള്ളവയായിരുന്നു. ഒലാന്ദിലെ യോദ്ധാക്കള് റോമാ സാമ്രാജ്യത്തിന്റെ പടയാളികളായിരുന്നുവെന്നതാകാം ഇതിനു കാരണം. 26 മൃതദേഹങ്ങള്, ചോരക്കളിയുടെ ചരിത്രം 2011ലായിരുന്നു ഒരു വീടിനുള്ളില് ആദ്യ കുഴിമാടം കണ്ടെത്തിയത്. കൗമാരത്തില് പൊലിഞ്ഞ ഏതോ ആണ്കുട്ടിയുടെ കഥ പറഞ്ഞു ആ കുഴിമാടം. വെട്ടേറ്റതുപോലെ പിളര്ന്നിരുന്നു അവന്റെ തലയോട്ടി. അവിടെ നിന്നാണു തുടക്കം. 53 കുഴിമാടങ്ങളും തുറക്കാന് ഗവേഷകര് തീരുമാനിച്ചു. 26 എണ്ണത്തില് നിന്നു മൃതദേഹാവശിഷ്ടങ്ങള് കിട്ടി. ഓരോ കുഴി തുറക്കുമ്ബോഴും സംഘര്ഷത്തിന്റെയും ചോരയുടെയും കഥകളുടെ സൂചനകളായിരുന്നു പുറത്തുവന്നുകൊണ്ടിരുന്നത്. ഒരു പുരുഷന്റെ മൃതദേഹാവശിഷ്ടങ്ങള് വെട്ടിമുറിച്ചതുപോലെയായിരുന്നു. തലയോട്ടിയില് അടിയേറ്റതിന്റെ ആഘാതം. നാല്പ്പതാം നമ്ബര് വീട്ടില് കണ്ടെത്തിയ കുഴിമാടത്തില് മൂന്ന് ആറ് മാസം മാത്രം പ്രായമുള്ള ആട്ടിന്കുട്ടിയുടെ അസ്ഥികള്. ഇവിടെ നിന്ന് രണ്ടു പിഞ്ചു കുട്ടികളുടേതുള്പ്പെടെ ഒമ്ബതു പേരുടെ അവശിഷ്ടങ്ങളാണു ലഭിച്ചത്. നാലാം നമ്ബര് വീട്ടില് തലവെട്ടിമാറ്റപ്പെട്ട കൗമാരക്കാരന്, അമ്ബത്തിരണ്ടാം നമ്ബരില് അടിയേറ്റ് എല്ലുകള് ഒടിഞ്ഞുനുറുങ്ങിയ നിലയില് വയോധികന്റെ അവശിഷ്ടങ്ങള്. പരുക്കേറ്റ് ബോധം നഷ്ടപ്പെട്ടപ്പോഴോ മരിച്ചുകഴിഞ്ഞശേഷമോ തീയിലെറിയപ്പെട്ടതുപോലെ തോന്നിച്ചു അയാളടെ നാഭീ പ്രദേശം. ആരുടെയും മൃതദേഹങ്ങള് ശരിയായ രീതിയില് സംസ്കരിക്കപ്പെട്ടിരുന്നില്ല. വെറുതേ കൂട്ടിയിട്ടു മറവുചെയ്തവ. സ്ത്രീകളില്ലാത്ത നാട്? കണ്ടെടുത്ത 26 മൃതദേഹങ്ങളും പുരുഷന്മാരുടേത്. എന്നാല്, കണ്ടെത്തിയ ആഭരണങ്ങള് സ്ത്രീകളുടേത്. ഒരു കാര്യം സുനിശ്ചിതം. അവിടെ സ്ത്രീകളുണ്ടായിരുന്നു. എന്നാല്, അവരെവിടെ? അക്രമികള് കൊണ്ടുപോയിരിക്കാം. അല്ലെങ്കില് ഗ്രാമത്തില് നിന്ന് പലായനം ചെയ്തിരിക്കാം. സൈനികമായ ആക്രമണമായിരുന്നില്ല നടന്നതെന്നു മുറിവുകളുടെ ശൈലി പരിശോധിച്ച ഗവേഷകര് ഉറപ്പുപറയുന്നു. പെട്ടെന്നുണ്ടായ ഏതോ പ്രകോപനത്തില് ഇരുവിഭാഗങ്ങള് തമ്മിലടിച്ചതായിരിക്കാം. അക്രമികള് വാള് പോലെ മൂര്ച്ചയുള്ള ആയുധങ്ങള് ഉപയോഗിച്ചിട്ടുണ്ട്. ഇരകള്ക്ക് പ്രതിരോധിക്കാന് സമയം കിട്ടിയിട്ടില്ല. അവര്ക്കു പരിചയോ കവചമോ ഉണ്ടായിരുന്നില്ല. ഉണ്ടെങ്കില് അവ കുഴിമാടങ്ങള്ക്കടുത്തുണ്ടാകുമായിരുന്നല്ലോ. ഗവേഷകര് ഒന്നുറപ്പിക്കുന്നു അതിക്രൂരമായിരുന്നു ആ കൂട്ടക്കൊല. അതില് സ്ത്രീകളുമുണ്ടായിരുന്നിരിക്കണം. അവര് മരിക്കുകയോ ഒരിക്കലും തിരിച്ചുവരാത്ത പലായനം നടത്തുകയോ ചെയ്തിരിക്കാം. അക്രമികളുടെ ലക്ഷ്യം എന്തായിരുന്നുവെന്നത് ഇപ്പോഴും അജ്ഞാതം. കൊള്ളയായിരുന്നില്ലെന്നുറപ്പ്. അങ്ങനെയെങ്കില് കുഴിമാടങ്ങളില് ആഭരണങ്ങളും പണവും കാണുമായിരുന്നില്ലല്ലോ. റോമിനോടുള്ള പ്രതികാരം പുരാവസ്തുഗവേഷകരുടെ നിഗമനത്തില് കുഴിമാടത്തിനു ചുറ്റുമുള്ള സംരക്ഷണ ഭിത്തി നിര്മിച്ചത് ഏകദേശം എഡി 400കളിലാണ്. റോമിനു ശക്തി ക്ഷയിച്ചു തുടങ്ങിയിരുന്നു അന്ന്. എന്നാല്, റോമിന്റെ പിന്തുണയില് സമ്ബന്ന സമൂഹമായിരുന്നു ഒലാന്ദ് ദ്വീപില് അന്നുണ്ടായിരുന്നത്. പശ്ചിമ റോമാ സാമ്രാജ്യം തകര്ന്ന എഡി 476നു ശേഷം റോമന് ലോകത്താകെ അനിശ്ചിതത്വം നിലനിന്നിരുന്നു. പിന്നീടൊരു കുടിയേറ്റ കാലമായിരുന്നു. മെച്ചപ്പെട്ട ജീവിതവും സുരക്ഷയും തൊഴിലും തേടി അന്നു യൂറോപ്പില് പലയിടങ്ങളിലും ജനങ്ങള് നാടോടികളെപ്പോലെ അലഞ്ഞു. അക്രമികള്ക്ക് കൊള്ളയടിക്കുക എന്ന ഉദ്ദേശ്യമുണ്ടായിരുന്നില്ല. ഒരു പക്ഷേ, പ്രതികാരമായിരിക്കാം. സാന്ഡ്ബൈ ബോര്ഗിലുള്ള പുരുഷന്മാര് റോമാ സാമ്രാജ്യത്തിന്റെ പടയാളികളായിരുന്നല്ലോ. മുന്പ് എപ്പോഴെങ്കിലും അവര് നടത്തിയ അതിക്രമങ്ങള്ക്കു സാമ്രാജ്യം തകര്ന്നപ്പോള് നല്കിയ തിരിച്ചടിയാകാനും മതി. ഭൂപ്രദേശത്തിന്റെ അധികാരവും നിയന്ത്രണവും തന്നെയായിരിക്കണം അക്രമികളുടെ ലക്ഷ്യം. സ്വീഡനിലെ കല്മാറിലുള്ള ലിനായുസ് സര്വകലാശാലയിലെ ഗവേ,ക ക്ലാര ആല്ഫ്സ്ദോട്ടര് വിലയിരുത്തുന്നു. അക്രമികള് അവരുടെ ലക്ഷ്യം. നേടി. സാന്ഡ്ബൈ ബോര്ഗിനെ അവര്ക്കു പ്രേതഭൂമിയാക്കാനായി. എല്ലാ ജനപദങ്ങളും അവര് തകര്ത്തു. എങ്കിലും തകര്ക്കപ്പെടാതെ അവര് ബാക്കിവച്ചു, കുഴിമാടങ്ങളില് ആ നാടിന്റെ ചരിത്രം...അയോയുഗ സംഘര്ഷത്തിലേക്ക് ആധുനിക ലോകത്തെ ആകര്ഷിക്കുന്ന ആഭരണക്കലവറകളില്....